Župan Občine Postojna objavlja
Javni natečaj za "Naj mladega prostovoljca  / prostovoljko Občine Postojna" za leto 2016

Posameznike, neformalne skupine, društva, zavode ter druge javne ali zasebne institucije vabimo, da predlagajo posameznice in posameznike, ki so v letu 2016 z osebnim prizadevanjem in prostovoljskim delom nesebično prispevali h kvalitetnejšemu življenju občank in občanov Občine Postojna.
V izboru lahko sodelujejo prostovoljci v dveh starostnih kategorijah in sicer od 15 do 19 let, ter od  20 do 29 let. Kot starostno mejo bomo upoštevali starost, dopolnjeno v letu 2016. Prijavnica za obe starostni kategoriji je enotna.
Predlagatelj je lahko posameznik, neformalna skupina, društvo, zavod ali druga javna ali zasebna institucija v okviru katere se opravlja prostovoljsko delo. 
Prostovoljsko delo je delo, ki ga posameznik po svoji svobodni volji in brez pričakovanja plačila ali neposrednih ali posrednih materialnih koristi zase, opravlja v dobro drugih ali v splošno korist.
Za prostovoljsko delo se ne šteje brezplačno opravljanje dela, ki je namenjeno zadovoljevanju zgolj osebnih interesov članov v članski organizaciji in ni v splošno družbeno korist.
Pogoji za sodelovanje
· Prijavljena oseba za svoje delo ne sme biti plačana oz. ne sme biti zaposlena za izvajanje dejavnosti, za katere se jo prijavlja na natečaj. 
· Delo, ki ga je oseba opravljala, ni bilo namenjeno zadovoljevanju zgolj osebnih interesov članov v članski organizaciji,  temveč je bilo namenjeno  v splošno družbeno korist.
· Prijavljena oseba mora biti v letu 2016 stara med 15. in 29. let;
· Prijavljena oseba mora biti s prijavo seznanjena in se mora z njo strinjati; 
· Prijavljena oseba je morala prostovoljsko delovati v letu 2016;
· Prijavljena oseba mora imeti stalno prebivališče v občini Postojna. Izjemoma ima lahko stalno prebivališče drugje, v kolikor je prostovoljsko delo opravljal/-a na območju občine Postojna. 
· Predlagatelj mora izpolniti prijavnico, ki je dosegljiva na spletni strani www.postojna.si, ali zanjo zaprosite na e-naslov alenka.hladnik@postojna.si. Prijavnici je potrebno priložiti kratek življenjepis prostovoljca/ke, iz katerega je razvidno življenje in delo prostovoljca/ke, lahko pa tudi dokazila o opravljanju prostovoljskega dela (fotografije, objave v medijih, izjave in mnenja drugih udeleženih idr. dokazila o prostovoljskem delu prijavljenega). 
Ocenjevanje prijav
O izbiri in podelitvi priznanj za naslov »Naj mladi prostovoljec/prostovoljka Občine Postojna 2016«, bo odločala strokovna komisija. Komisijo imenuje župan Občine Postojna. Kot kriterij odločanja bodo komisiji služili predvsem prostovoljčevi dosežki, odgovornosti, ki jih izpolnjuje znotraj organizacije, trajanje dela v organizaciji ipd. Strokovna komisija bo o teži vsake prijave odločala posebej, s kriteriji individualno prilagojenimi vsaki prijavi posebej. Odločitev komisije je dokončna.
Način oddaje in rok
Prijava na razpis mora biti poslana s priporočeno pošto na naslov: Občina Postojna, Ljubljanska cesta 4, 6230 Postojna ter v elektronski obliki na e-naslov: alenka.hladnik@postojna.si.

Rok za oddajo prijav je sobota, 29.4.2017. Za pravočasno se šteje prijava, ki je najkasneje na ta dan oddana s priporočeno pošto. Na ovojnici mora biti oznaka: NE ODPIRAJ – JAVNI RAZPIS ZA »NAJ MLADI PROSTOVOLJEC/PROSTOVOLJKA OBČINE POSTOJNA 2016«.
Podelitev priznanja
Priznanja bomo podelili na slavnostni prireditvi v petek, 12. maja 2017 v Kulturnem domu Postojna. Na prireditev bodo povabljeni vsi prijavljeni prostovoljci in njihovi mentorji ter v razpisu sodelujoče organizacije ali skupine posameznikov, ki bodo prejeli tudi priznanja za sodelovanje v natečaju.

